При сусрету оца Борислава Будисављевића са Јованком и Титом, Јосип Броз Тито се нашалио на рачун Будисављевића да воле да командују, чиме је заправо алудирао на своју супругу. Одговорено му је да су Будисављевићи углавном носили двије униформе, војничку и свјештеничку, па им је такав однос и одговарао. Анегдота о Будисављевићима која се раније говорила је да су често мијењали политичку страну. Били су уз Хабзбурговце, Наполеона, Карађорђевиће, касније уз комунисте. Неко од Будисављевића је духовито примијетио: "Нисмо се ми мијењали. Они су се мијењали." Петар (1756), син Марка Будисављевића погинуо је с Наполеоновом војском код Вероне 1805. године, а у Верони је и сахрањен. Генерал Буде Будисављевић је исто у Наполеоновој војсци 1812. учествовао у безуспјешном походу против Русије, а протојереј Томо Будисављевић је одликован од Наполеона, као и од цара Франца II.